Lørdag formiddag rykkede Nordjyllands Beredskab ud til en bygningsbrand i en etageejendom i Skalborg. Meldingen gik på, at der formodentligt var ild i en lejlighed på 2. sal. Da beredskabet kom frem til området med indsatsleder, tre køretøjer, sprøjte, stigevogn og ni mand, så kunne de ikke komme ind til adressen, fordi en række personbiler holdt parkeret på brandvejen. - Det er ikke et smart sted at parkere. Det går ud over responstiden, for vi kan ikke komme til. Det er jo farligt i forhold til, at der går længere tid, inden vi kommer frem og borgeren kan få hjælp, siger indsatsleder Anders Brosbøl fra Nordjyllands Beredskab. Beredskabet måtte bruge tid på at få fat i bilejerne, så bilerne kunne blive flyttet. - Generelt må man gerne benytte brandvejen. Man må bare ikke parkere på den. For lige pludseligt skal vi bruge den. Der hvor der er brandvej, er der typisk kun plads til ét køretøj. Vi kører i lastbiler, og så er der altså ikke plads til at man kan holde parkeret, hvis vi skal kunne komme forbi, siger indsatslederen. Branden i etageejendommen viste sig at være en gryde, som var brændt på, og derfor var der mados helt ud i opgangen. - Det var godt at naboen alarmerede os. Det viste sig at være røg i køkkenet denne gang. Men stor brand starter altid med en lille, så sådan noget kan udvikle sig til en lejlighedsbrand, siger indsatslederen. Han opfordrer til, at man overholder parkeringsreglerne og ikke efterlader sin bil på en brandvej. - Det er vigtigt, at vi kan komme hurtigt frem. Ellers er boligerne spærret af for hjælp, indtil bilerne er væk. Og især om natten, når folk ligger og sofaer, så skal vi kunne komme frem. Det gælder også politi og ambulance, siger Anders Brosbøl. Brandveje er lavet særligt til beredskabet, så det kan komme rundt om bygningerne.
Beredskabet rykkede lørdag formiddag ud til en brand. Men de kunne ikke komme til for parkerede biler.